b"\n_START_ARTICLE_\nHusum Slot\n_START_PARAGRAPH_\nHusum Slot er et slot i det nordlige Tyskland, bygget i nederlandsk ren\xc3\xa6ssancestil i \xc3\xa5rene 1577-1582. Bygherren var den slesvigske hertug Adolf af Gottorp (1526-1586). _NEWLINE_Det trefl\xc3\xb8jede slot blev opf\xc3\xb8rt p\xc3\xa5 et omr\xc3\xa5de, hvor franciskanere i 1400-tallet havde opf\xc3\xb8rt et kloster, og som dengang ikke var del af byen Husum. Slottet er forsynet med tre t\xc3\xa5rne og flere spir. Forbilledet var Frederik 2.s Frederiksborg Slot i Hiller\xc3\xb8d, og dets udseende kendes fra en gengivelse i Den Danske Vitruvius._NEWLINE_I 1600-tallet benyttedes slottet fortrinsvis som enkes\xc3\xa6de for gottorpske hertuginder. Hertuginde Augusta (1580-1639), datter af Frederik 2. af Danmark, gjorde slottet til et kulturelt center. Hun d\xc3\xb8de p\xc3\xa5 slottet den 5. februar 1639._NEWLINE_Efter den Store Nordiske Krig kom slottet i \xc3\xa5r 1721 i dansk eje. Slottet var forfaldent, og Frederik 5. gennemf\xc3\xb8rte en omfattende ombygning og forenkling i \xc3\xa5rene 1750-1752 ved Otto Johann M\xc3\xbcller og Cay Dose. Ved ombygningen, hvorved der blev etableret en r\xc3\xa6kke repr\xc3\xa6sentative trapper og v\xc3\xa6relser p\xc3\xa5 slottet, forsvandt de svungne gavle, der endnu kan ses p\xc3\xa5 portbygningen. Midtert\xc3\xa5rnets spir blev rekonstrueret i 1970'erne ved den danske arkitekt Karsten R\xc3\xb8nnow efter stikket i Thurahs Vitruvius._NEWLINE_I slotsparken befinder sig et mindesm\xc3\xa6rke for digteren Theodor Storm. Kunstv\xc3\xa6rket er skabt af Husums billedhugger Adolf Br\xc3\xbctt."